In nomine Domini amen. Anno Incarnationis eiusdem Domini millesimo ducentesimo septuagesimo quinto mense martii nos Andreas de Diuione dolearius dictus de Tilicastro et Odoenas eius uxor notum facimus omnibus presentes litteras inspecturis quod nos sponte prouide sine ui et metu pro utilitate et necessitate nostra uendimus concedimus et quittamus in hereditatem perpetuam magistro et fratribus domus Dei de Tilicastro pro se et eorum successoribus quamdam domum nostram sitam Diuioni in uico Portæ Comitis iuxta domum quæ fuit Aimonis dou Pautas ex una parte et iuxta domum dominici Barberii ex altera pretio octoginta et decem librarum Uiennensium de quibus plenam perfectam integram solutionem recepimus et habuimus a dicto magistro et fratribus in pecunia numerata. Qua propter de dicta domo fundo iuribus et pertinentiis eius nos penitus deuestiuimus et dictos magistrum et fratres pro se et eorum successoribus corporaliter inuestimus de eisdem pro omni uoluntate sua modis omnibus et omni tempore plenarie fecienda et in uerum dominium et possessionem corporalem induximus de prædictis; tenemur et promittimus quilibet nostrum insolidum et pro toto sub obligatione bonorum nostrorum omnium mobilium et immobilium presentium et futurorum et per sacramentum nostrum pro nobis et nostris heredibus quos ad hoc obligamus prestitum super sancta Dei euangelia corporale prædictam domum cum fundo manso iuribus et pertinentiis eius dictis magistro et fratribus et eorum successoribus liberam ab omni onere debiti et actione et reemptione pro quatuor denariis censualibus contra omnes perpetuo garantire et in omni curia nostris propriis sumptibus et expensis et inde conseruare modis omnibus indemnes si qui calumniatores quod absit aparerent et onus litis in nos pro eis suscipere quamcito et quotienscumque super hoc fuerimus requisiti sine dilatione et facere quidquid in causa euictionis debet fieri et præstari et in nullo contra ire de cætero per nos uel per alios tacite uel expresse in iuditio uel extra uerbo uel facto sine iure aut consensu uel modo alio qualicumque. Renuntiamus in hoc facto ex certa scientia per sacramenta nostra exceptioni dictæ uenditionis non legitime factæ iusti pretii non habiti pecuniæ non numeratæ et non habitæ doli in facto ac exceptionis ultra dimidiam iusti pretii spei futuræ habitionis et numerationis fori priuilegio beneficio restitutionis in integrum apellationis remedio dotis dotalitii et omnibus allegationibus et exceptionibus et allegationibus totius iuris canonici et ciuilis et consuetudini et iuri dicenti generalem renuntiationem non ualere; uolentes nos compelli ad obseruantiam prædictorum tanquam ex re adiudicata per curiam domini ducis Burgundiæ cuius iuridictioni quo ad hoc supponimus nos et nostros heredes. In quorum testimonium litteris istis sigillum dictæ curiæ suplicauimus et rogauimus apponi. Actum in presentia Boneti notarii Dyuionensis Stephani de Prueneto clerici et domini Simonis Legereti presbiteri testium ad hoc specialiter uocatorum anno et mense prædictis.